b'\n_START_ARTICLE_\nVienos dienos kronika\n_START_PARAGRAPH_\n\xe2\x80\x9eVienos dienos kronika\xe2\x80\x9c\xc2\xa0\xe2\x80\x93 1963\xc2\xa0m. Lietuvos kino studijoje sukurtas meninis filmas. Trukm\xc4\x97\xc2\xa0\xe2\x80\x93 84 min. Nespalvotas.\n_START_SECTION_\nTurinys\n_START_PARAGRAPH_\nPer radij\xc4\x85 skaito nekrolog\xc4\x85 \xc5\xbeinomam rus\xc5\xb3 mokslininkui Muratovui. Pagyven\xc4\x99s liaudies tar\xc4\x97jas Rim\xc5\xa1a, pos\xc4\x97d\xc5\xbeiaudamas teisme, niekaip negali atitr\xc5\xabkti nuo savo ir Muratovo audringos jaunyst\xc4\x97s prisiminim\xc5\xb3: alkana porevoliucin\xc4\x97 Rusija, Ispanijos karas\xe2\x80\xa6 \xc5\xa0iandien svarstoma byla\xc2\xa0\xe2\x80\x93 apie nu\xc5\xbeudym\xc4\x85. Inteligenti\xc5\xa1kas liudininkas Venckus, Rim\xc5\xa1os vis kamantin\xc4\x97jamas, kod\xc4\x97l stov\xc4\x97j\xc4\x99s po med\xc5\xbeiu, kai greta \xc5\xbeud\xc4\x97 \xc5\xbemog\xc5\xb3, nesugeba atsakyti kitaip: lijo. Abu herojai atsitiktinai susitinka oro uoste: pasirodo, \xc4\xaf Muratovo laidotuves Leningrade ruo\xc5\xa1iasi ir buv\xc4\x99s jo mokinys Venckus. Kadangi reisas atidedamas, vyresniajam persekiojant buvus\xc4\xaf liudinink\xc4\x85 bei mokin\xc4\xaf po naktin\xc4\xaf Vilni\xc5\xb3, i\xc5\xa1kyla naujos Muratovo gyvenimo detal\xc4\x97s: apie 1950-tuosius jis buv\xc4\x99s visaip persekiojamas d\xc4\x97l \xe2\x80\x9ebur\xc5\xbeuazinio idealistinio\xe2\x80\x9c kibernetikos mokslo. U\xc5\xbefiksav\xc4\x99s kai kurias Venckaus dabartinio gyvenimo detales (gyvena pas savo vir\xc5\xa1inink\xc4\x85 Donat\xc4\x85, bet paver\xc5\xbe\xc4\x97 jo \xc5\xbemon\xc4\x85 Janin\xc4\x85), Rim\xc5\xa1a ima kaltinti nauj\xc4\x85j\xc4\xaf pa\xc5\xbe\xc4\xafstam\xc4\x85j\xc4\xaf jeigu ne tiesiogine Muratovo i\xc5\xa1davyste, tai bent jau nepilieti\xc5\xa1kumu.\n_START_SECTION_\nApdovanojimai\n_START_PARAGRAPH_\nDiplomai u\xc5\xbe geriausi\xc4\x85 re\xc5\xbeis\xc5\xabr\xc4\x85 V. \xc5\xbdalakevi\xc4\x8diui, u\xc5\xbe garso operatoriaus darb\xc4\x85 K. Zabuliui VI-ajame Pabaltijo ir Baltarusijos kino festivalyje Taline (1965\xc2\xa0m.).'